
RAPORT

              asupra propunerii legislative pentru abrogarea art.II din Legea nr.305/208 pentru modificarea şi completarea Ordonanţei Guvernului nr.26/2000 cu privire la asociaţii şi fundaţii
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru abrogarea art.II din Legea nr.305/208 pentru modificarea şi completarea Ordonanţei Guvernului nr.26/2000 cu privire la asociaţii şi fundaţii, trimisă cu adresa Pl.x 310 din          17 iunie 2009, înregistrată cu nr.31/607 din 18 iunie 2009.    

Potrivit prevederilor art.75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins această propunere legislativă, în şedinţa din 10 iunie 2009.
Consiliul Legislativ a avizat negativ această iniţiativa legislativă, conform avizului nr.202  din  18 martie 2009, ca rămasă fără obiect, întrucât art. II din Legea 305/2008 a cărui abrogare o vizează această propunere legislativă, a fost abrogat prin Ordonanţa de urgenţă a Guvernului nr. 16/2009, publicată în Monitorul Oficial al României, Partea I, nr. 143 din 9 martie 2009.
Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, potrivit adresei nr.26/516 din 25 iunir 2009.
Comisia pentru drepturile omului, culte şi problemele minorităţilor naţionale  a avizat negativ propunerea legislativă, conform adresei nr. 25/500 din 24 iunie 2009.
Propunerea legislativă supusă dezbaterii are ca obiect de reglementare abrogarea art. II din Legea nr. 305/2008 pentru modificarea Ordonanţei Guvernului nr. 26/2000 cu privire la asociaţii şi fundaţii, potrivit căruia „Asociaţiile şi fundaţiile ale căror denumiri sunt contrare dispoziţiilor art. 7 alin. (3) din Ordonanţa Guvernului nr. 26/2000 cu privire la asociaţii şi fundaţii, aprobată cu modificări şi completări prin Legea nr. 246/2005, cu modificările aduse prin prezenta lege, au obligaţia de a efectua modificarea denumirii în termen de 6 luni de la intrarea în vigoare a prezentei legi, sub sancţiunea dizolvării acestora prin hotărâre judecătorească, la solicitarea oricărei autorităţi, instituţii sau persoane interesate”. Prin eliminarea măsurilor sancţionatorii menţionate, soluţia legislativă propusă urmăreşte evitarea  unei serii de dificultăţi ce ar putea apărea în practică cu privire la obligaţia asociaţiilor şi fundaţiilor  de a nu utiliza în denumirea lor sintagme sau cuvinte „susceptibile să creeze confuzie cu denumirea unor autorităţi, instituţii publice de interes naţional ori local”.
În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă şi documentele care o însoţesc, în şedinţa din  30 iunie 2009. 
La dezbateri au fost prezenţi 13 deputaţi, din totalul de 24 membri ai Comisiei juridice, de disciplină şi imunităţi.
În cadrul dezbaterilor, membrii Comisiei juridice au constat că propunerea legislativă analizată a rămas fără obiect întrucât art. II din Legea nr. 305/2008 a fost abrogat prin Ordonanţa de Urgenţă a Guvernului nr. 16/2009, publicată în Monitorul Oficial al României, Partea I, nr. 143 din 9 martie 2009,
Faţă de considerentele menţionate mai sus, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru abrogarea art.II din Legea nr.305/208 pentru modificarea şi completarea Ordonanţei Guvernului nr.26/2000 cu privire la asociaţii şi fundaţii.
În raport cu obiectul şi conţinutul său, iniţiativa legislativă face parte din categoria legilor ordinare. 

